పెరిగిన హిందాల్కో లాభం
- ఖర్చులు తగ్గించుకోవడంతో లాభాల బాట
ముంబయి: ప్రతికూల పరిస్థితులు నెలకొన్నప్పటికీ ఉత్పత్తి ఖర్చులను తగ్గించుకోవడం ద్వారా హిందాల్కో సంస్థ మార్చితో ముగిసిన త్రైమాసికానికి మెప్పించే ఆర్థిక ఫలితాలను ప్రకటించింది. జనవరి-మార్చి మధ్య కాలంలో సంస్థ లాభాలు 123.3 శాతం కంటే ఎక్కువగా పెరిగి రూ.356 కోట్లకు చేరాయి. అల్యూమినియం, రాగి ధరలు బాగా పడిపోయిన నేపథ్యంలో సంస్థ అమ్మకాలు దెబ్బ తిన్నప్పటికీ హిందాల్కో ఈ లాభాలను ప్రకటించడం విశేషం. మార్చితో ముగిసి ఆర్థిక సంవత్సరానికి ఆదిత్య బిర్లా గ్రూపునకు చెందిన హిందాల్కో సంస్థ ఆదాయం రూ.8,542 కోట్లకు చేరింది. ఇది గత ఏడాది ఇదే కాలంతో పోలిస్తే 7.33 శాతం తక్కువ. ముడి సరుకు ధరలు బాగా తగ్గడానికి తోడు నిర్వహణ ఖర్చులను తగ్గించుకోవడం కూడా సంస్థకు మెరుగైన లాభాలను ఆర్జించడంలో తోడ్పాటునందించాయి. సంస్థ మొత్తం వ్యయం 11 శాతం మేర తగ్గి రూ.7842కు పరిమితమయ్యాయి. ఇది ఏడాది ప్రాతిపదికన నిర్వహణ లాభాలు 35 శాతం మేర పెరిగి రూ.825 కోట్లకు చేరేందుకు ఇది ఎంతగానో దోహదం చేసింది.
మీ స్నేహితులకు రికమెండ్ చెయ్యండి